Smernica94/36/ESEurópskeho parlamentu A Rady
z 30. júna 1994
o farbivách pre použitie v potravinách
EURÓPSKY PARLAMENT A RADA EURÓPSKEJ ÚNIE,
so zreteľom na Zmluvu o založení Európskeho spoločenstva, najmä na jej článok 100a,
so zreteľom na smernicu Rady 89/107/EHS z 21. decembra 1988 o aproximácii právnych predpisov členských štátov týkajúcich sa potravinárskych prídavných látok povolených na použitie v potravinách určených na ľudskú spotrebu [1], najmä na jej článok 3 ods. 2,
so zreteľom na návrh Komisie [2],
so zreteľom na stanovisko Hospodárskeho a sociálneho výboru [3],
konajúc v súlade s postupom uvedeným v článku 189b Zmluvy [4],
keďže rozdiely medzi vnútroštátnymi právnymi predpismi týkajúcimi sa podmienok použitia farbív v potravinách bránia voľnému pohybu potravín; keďže toto môže vytvárať podmienky pre nekalú konkurenciu;
keďže prvotným dôvodom pre akékoľvek pravidlá o týchto potravinárskych prídavných látkach a podmienkach ich použitia by mala byť potreba chrániť a informovať spotrebiteľa;
keďže potravinárske prídavné látky môžu byť použité len, keď je zrejmé, že je to technologicky nevyhnutné a že ich použitie nie je zdraviu škodlivé;
keďže farbivá sa používajú na obnovenie pôvodného vzhľadu potraviny, ktorej farba bola ovplyvnená spracovaním, skladovaním, balením a distribúciou, čím by mohla byť znížená jej vizuálna akceptovatelnosť;
keďže farbivá sa používajú na to, aby sa potraviny stali vzhľadovo príťažlivejšími a pomohli identifikovať arómy normálne pridružené k jednotlivým potravinám a s cieľom sfarbenia potravín, ktoré sú inak bezfarebné;
keďže je potrebné zahrnúť určité farbivá určené pre označovanie zdravotnej bezchybnosti mäsa do právomoci veterinárnej služby v súlade s požiadavkami smernice 91/497/EHS [5], najmä kapitoly XI jej prílohy I;
keďže len tie farbivá schválené touto smernicou by mali byť používané na dekoráciu vajíčok alebo ich značenie, ako to ukladá nariadenie (EHS) č. 1274/91 [6];
keďže farbivá sa používajú na zvýraznenie farieb už prítomných v potravine;
keďže všeobecne sa uznáva, že neopracované suroviny a určité základné suroviny by nemali obsahovať potravinárske prídavné látky;
keďže so zreteľom na najnovšie vedecké a toxikologické informácie o prídavných látkach, niektoré z nich sú povolené len pre určité potraviny a za určitých podmienok použitia;
keďže je potrebné stanoviť presné pravidlá pre užívanie prídavných látok v potravinách pre deti a mládež;
keďže o týchto látkach, ktoré ešte nie sú predmetom opatrenia spoločenstva, sa poradilo vo Vedeckom výbore pre potraviny;
keďže je žiadúce, aby, keď sa prijíma uznesenie, či jednotlivá potravina prináleží do určitej kategórie potravín, bol postup sprevádzaný prerokovaním v Stálom výbore pre potraviny;
keďže táto smernica nahrádza čiastočne smernicu Rady zo dňa 23. októbra 1962 o aproximácii právnych predpisov členských štátov týkajúcich sa farbív, ktoré sú povolené na použitie v potravinách určených pre ľudskú spotrebu [7];
keďže úprava existujúcich kritérií čistoty farbív a nová špecifikácia tých, pre ktoré kritériá čistoty neexistujú, bude navrhovaná v súlade s postupom článku 11 smernice 89/107/EHS;
keďže s cieľom ochrany spotrebiteľov, spoločenstvo by malo podporovať výskum o možných účinkoch (vrátane kumulatívnych a synergetických vlastností) farbív, používaných do potravín, na ľudské zdravie, so osobitnym poukázaním na tie, ktorých neškodnosť je spochybnená,
PRIJALI TÚTO SMERNICU:
Článok 1
1. Táto smernica je špecifickou smernicou, ktorá tvorí časť súhrnnej smernice, v zmysle článku 3 smernice 89/107/EHS.
2. Na účely tejto smernice "farbivá" sú látky, ktoré dodávajú alebo podporujú farbu v potravine a zahŕňajú prirodzené zložky potravín a prírodných zdrojov, ktoré bežne nie sú konzumované ako potraviny a bežne nie sú charakteristickou prísadou potravín.
Prípravky, získané z požívatín a iné látky z prírodných zdrojov získané fyzikálnou alebo/a chemickou extrakciou končiacou selektívnou extrakciou pigmentov príbuzných s výživovými a aromatickými zložkami, sú farbivami, na ktoré sa vzťahuje táto smernica.
3. Na účely tejto smernice nie je možné považovať za farbivá nasledujúce látky:
- požívatiny, buď v sušenej alebo v koncentrovanej podobe a aromatické látky pridané počas výrobného procesu viaczložkových požívatín, pre ich aromatické, chuťové a výživové vlastnosti, ktoré majú sekundárne farbiace účinky, také ako paprika, kurkuma, šafran,
- farby používané na farbenie nejedlých vonkajších častí potravín, takých ako povlak na syry a párkové črevá (obaly salám).
Článok 2
1. Len látky vymenované v prílohe I môžu byť používané ako farbivá pre potraviny.
2. Farbivá môžu byť používané len pre potraviny uvedené v prílohe III, IV a V a za podmienok tam špecifikovaných; farbivá môžu byť používané v tých istých potravinách, ak sú určené na zvláštne použitie podľa smernice 89/398/EHS [8].
3. Farbivá nesmú byť použité do potravín vymenovaných v prílohe II, s výnimkou ak sú osobitne uvedené v prílohe III, IV alebo V.
4. Farbivá povolené len pre určité použitie sú vymenované v prílohe IV.
5. Farbivá všeobecne povolené pre potraviny a podmienky ich použitia sú vymenované v prílohe V.
6. Maximálne hladiny určené v prílohách:
- sa vzťahujú na konzumnú formu požívatín, pripravených v súlade s návodom na použitie,
- poukazujú na množstvo farbiacich prvkov obsiahnutých vo farbiacom prípravku.
7. V prílohách tejto smernice "guantum satis" znamená, že maximálna hladina nie je určená. Farbiace látky sa však používajú v súlade s dobrou výrobnou praxou do hladiny nie vyššej ako je potrebné na docielenie zamýšľaného zámeru, za predpokladu, že spotrebiteľa neuvedú v omyl.
8. Za účelom označenia zdravotnej bezchybnosti ako to ukladá smernica 91/497/EHS a iného značenia vyžadovaného na výrobkoch z mäsa sa môžu použiť iba E 155 Hnedá HT, E 133 Brilantná modrá FCF alebo E 129 Allura červená AC alebo vhodná zmes E 133 Brilantnej modrej FCF a E 129 Allura červenej AC.
9. Len tie farbivá, o ktorých je zmienka v prílohe I môžu byť použité na ozdobné farbenie vaječných škrupín alebo na pečiatkovanie vajec, ako ukladá nariadenie (EHS) č. 1274/91.
10. Len tie farbivá, ktoré sú vymenované v prílohe I, s výnimkou E 123,E 127, E 128, E 154, E 160b, E 161g, E 173 a E 180, môžu byť priamo predávané spotrebiteľovi.
11. Pre účel tejto smernice pojem "neopracovaný" znamená, že potravina neprešla žiadnou úpravou, ktorá by spôsobila podstatné zmeny v jej pôvodnom stave. Ale mohla by byť napr. triedená, delená, porcovaná, vykosťovaná, drtená, lúpaná, rezaná, šúpaná, zdieraná, krájaná, očistená, upravovaná, hlboko-mrazená, mrazená, chladená, mletá, balená alebo nebalená.
Článok 3
Bez dopadu na ostatné ustanovenia spoločenstva, prítomnosť farbív v potravinách je prípustná:
- vo viaczložkových potravinách, iných ako sú citované v prílohe II do tej miery, že farbivo je povolené v jednej zo zložiek uvedenej potraviny,
alebo
- ak je potravina určená k použitiu len pri úprave viaczložkovej potraviny a to do takej miery, že viaczložková potravina sa zhoduje s opatreniami tejto smernice.
Článok 4
O tom, že ktoré jednotlivé potraviny patria do kategórie požívatín vymenovaných v prílohách, a ktoré látky sú farbivá v zmysle článku 1, môže byť rozhodnuté podľa postupu popísaného v článku 5.
Článok 5
1. Ak má byť dodržaný postup uvedený v tomto článku, Komisii pomáha Stály výbor pre potraviny v súlade so smernicou 69/414/EHS [9], ďalej len "výbor".
2. Predseda postúpi záležitosť výboru buď z vlastného podnetu, alebo na žiadosť zástupcu členského štátu.
3. Zástupca Komisie predloží výboru návrh opatrení, ktoré sa majú prijať. Výbor predloží svoje stanovisko k návrhu v lehote určenej predsedom v závislosti na naliehavosť veci. V prípade rozhodnutí, ktoré sa od Rady vyžadujú, aby ich prijala na návrh Komisie, stanovisko predloží väčšina ustanovená v článku 148 ods. 2 zmluvy. Hlasy zástupcov členských štátov vo výbore sa vážia spôsobom uvedeným v uvedenom článku. Predseda nehlasuje.
4. a) Komisia prijme navrhované opatrenia, ak sú v súlade so stanoviskom výboru.
b) Ak navrhované opatrenia nie sú v súlade so stanoviskom výboru, alebo ak nebolo predložené žiadne stanovisko, Komisia bezodkladne podá Rade návrh tákajúci sa opatrení, ktoré sa majú prijať. Rada rozhodne kvalifikovanou väčšinou.
Ak do uplynutia lehoty troch mesiacov od podania do Rady táto nekonala, navrhované opatrenia prijme Komisia.
Článok 6
Do troch rokov od prijatia tejto smernice, členské štáty zavedú systém monitorovania spotreby a použitia farbív a svoje nálezy oznámia Komisii.
Komisia predloží správu Európskemu parlamentu do piatich rokov od prijatia smernice, zmeny, ktoré nastali v obchode s farbivami, v hladine ich použitia a spotrebe.
V súlade so všeobecnými kritériami bodu 4 prílohy II k smernici 89/107/EHS, do piatich rokov od prijatia tejto smernice Komisia opäť posúdi podmienky použitia citované v tejto smernici a navrhne potrebné úpravy.
Článok 7
Týmto sa rušia články 1 až 7, článok 8 ods. 1 druhá zarážka (2) ako aj články 9 až 15 smernice zo dňa 23. októbra 1962.
Odkazy k zrušeným ustanoveniam sa chápu ako odkazy ku príslušným ustanoveniam tejto smernice.
Článok 8
Komisia, v zhode s dátumom nadobudnutia účinnosti tejto smernice, zaháji kampaň spoločne s Európskym parlamentom, národnými ministerstvami, potravinárskym priemyslom, maloobchodom a spotrebiteľskými orgánmi, s cieľom informovania spotrebiteľov o zhodnocovacích a schvaľovacích procedúrach povolených farbív a o význame "E" kódového systému.
Článok 9
1. Členské štáty prijmú zákony, iné právne predpisy a správne opatrenia potrebné na dosiahnutie súladu s touto smernicou najneskôr do 31. decembra 1995 aby sa:
- povolil predaj a použitie výrobkov zhodných s touto smernicou najneskôr do 31. decembra 1995,
- zakázal, najneskôr do 30. júna 1996, predaj a použitie výrobkov, ktoré nie sú v zhode s touto smernicou; výrobky ktoré nie sú v zhode s touto smernicou a boli uvedené na trh alebo označené pred týmto dátumom, môžu byť dopredávané až do vyčerpania zásob.
Okamžite o tom budú informovať Komisiu.
2. Ak členské štáty prijmú tieto opatrenia vzťahujúce sa k odseku 1, tieto budú obsahovať odkaz na túto smernicu alebo ich takýto odkaz bude sprevádzať v prípade ich úradného uverejnenia. Členské štáty stanovia metodiku takýchto odkazov.
Článok 10
Táto smernica nadobúda účinnosť v deň jej uverejnenia v Úradnom vestníku Európskych spoločenstiev.
Článok 11
Táto smernica je určená členským štátom.
V Bruseli 30. júna 1994